Diari Oficial de la Generalitat Valenciana


Sumari del DOGV 9629, del 30-06-2023 (2023/7336)

RESOLUCIÓ de 26 de juny de 2023, de la Conselleria d'Educació, Cultura i Esport, per la qual s'autoritza un programa d'innovació educativa per a desenvolupar l'Aula Didàctica de Música d'Arrel Tradicional Salvadora Sancho, a Xàtiva, durant el curs 2023-2024.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9629

Data del DOGV
:   30-06-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/7336


Data del document
:   26-06-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * centre d'ensenyament

RESOLUCIÓ de 26 de juny de 2023, de la Conselleria d'Educació, Cultura i Esport, per la qual s'autoritza un programa d'innovació educativa per a desenvolupar l'Aula Didàctica de Música d'Arrel Tradicional Salvadora Sancho, a Xàtiva, durant el curs 2023-2024. [2023/7336]  
L'Estatut d'Autonomia de la Comunitat Valenciana, aprovat per Llei orgànica 1/2006, de 10 d'abril, en l'article 12 estableix que la Generalitat vetlarà per la protecció i defensa de la identitat i els valors i interessos del Poble Valencià i el respecte a la diversitat cultural de la Comunitat Valenciana i el seu patrimoni històric. La Generalitat procurarà, així mateix, la protecció i defensa de la creativitat artística, científica i tècnica, en la forma que determine la Llei competent.  
Aquestes competències són exercides, en l'àmbit de l'Administració autonòmica, per la Conselleria d'Educació, Cultura i Esport, d'acord amb el Decret 5/2019, de 16 de juny, del president de la Generalitat pel qual es determinen el número i la denominació de les conselleries, i les seues atribucions.  
La Llei 2/1998, de 12 de maig, Valenciana de la Música, de la Generalitat (DOGV 3242) ens recorda que la música en les seues múltiples formes i manifestacions és una de les arts més conreades a la Comunitat Valenciana. Forma part de la seua cultura i és una de les arts que més la identifica com a poble. La complexitat, multiplicitat i densitat del fenomen musical a la nostra terra exigeix i postula una llei valenciana de la música que fomente, coordine, impulse i desenvolupe aquesta rica realitat des d'una política global i integradora.  
A l'article 42 sobre la promoció de la música a la Comunitat Valenciana, la Generalitat es marca com a principis orientadors de la seua política cultural en matèria musical la promoció, desenvolupament, ensenyament, difusió i protecció de la música en tots els seus aspectes, expressions i ramificacions. I, consegüentment, prestarà suport a les entitats públiques i privades, particulars i associacions que perseguisquen aquests objectius i realitzen les activitats pròpies per a aconseguir aquells fins, afavorint la seua coordinació i promovent i creant les condicions socials més adequades a aquest efecte. I això, sense perjudici de la necessària participació i cooperació entre les institucions socials, les entitats privades i els particulars.  
L'objecte d'aquesta llei és el foment, protecció, coordinació, planificació, difusió i promoció de la música a la Comunitat Valenciana i la creació dels mitjans i condicions necessaris perquè la societat valenciana desenvolupe la seua cultura musical en les diferents facetes.  
Al títol IV sobre patrimoni musical valencià i el seu registre, en l'article 34, s'assenyala que la protecció, enriquiment, foment, difusió i gaudi social del patrimoni musical valencià es regirà per les normes reguladores del patrimoni cultural valencià i, subsidiàriament, per aquesta llei i les altres lleis vigents sobre la matèria.  
En l'article 35 s'estableix que integren el patrimoni musical valencià els béns, les activitats i les entitats de caràcter musical especialment representatius de la història i la cultura de la Comunitat Valenciana, i segons l'article 36 a la Generalitat li correspon el coneixement, el foment i la difusió del patrimoni musical valencià.  
  
En l'article 37 sobre protecció del patrimoni musical valencià s'especifica que els ajuntaments cooperaran amb la Generalitat en el coneixement, la conservació, el foment i la difusió del patrimoni musical que hi ha al seu terme municipal, i adoptaran les mesures que calguen per a evitar-ne el deteriorament, la pèrdua o la destrucció. Comunicaran a la Conselleria de Cultura, Educació i Ciència qualsevol amenaça de dany o de pertorbació de la funció social que aquests béns patisquen, i també les dificultats i les necessitats que tinguen per a la cura d'aquests béns. Exerciran, també, les altres funcions que, de manera expressa, se'ls atribuïsquen.  
Per un altra banda, la Llei 26/2018, del 21 de desembre, de la Generalitat, de drets i garanties de la Infància i l'adolescència (DOGV núm. 8450) estableix en el capítol XI, del seu títol II, una sèrie de mesures de garantia i de defensa, entre les quals cal destacar: el dret a l'oci educatiu que contribuïsca al desenvolupament holístic, que eduquen en hàbits de participació, el respecte al medi ambient, o en valors de compromís, solidaritat i inclusió social, i que afavoreixen les relacions entre iguals i l'adquisició d'habilitats de competència social (art. 68.1), promouran activitats d'oci educatiu i secundaran aquelles que es duguen a terme per entitats sense ànim de lucre, de manera que xiquets, xiquetes i adolescents disposen d'una oferta estable, regular i variada (art. 68.2) i garantir el respecte i l'efectiu exercici dels drets civils, polítics, socials, econòmics i culturals de xiquets, xiquetes i adolescents previstos en la present llei i en la resta de l'ordenament, fomentant la seua participació real i efectiva en la societat (art. 85.1).  
  
La Conselleria d'Educació, Cultura i Esport ve estimulant el funcionament dels centres docents com a organitzacions d'aprenentatge capaços d'implicar la comunitat educativa en el desenvolupament de projectes educatius en els centres orientats al coneixement, la conservació, el foment i la difusió del patrimoni musical.  
Per tot això, i en virtut de les competències que m'atribueix el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 173/2020, de 30 d'octubre, del Consell d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte i descripció  
1. Autoritzar el projecte d'innovació i recerca al voltant de l'estudi de la música i la cultura popular.  
2. Aquest projecte educatiu innovador i de qualitat pretén acostar a l'alumnat dels centres educatius no universitaris la música i cultura popular valenciana i realitzar l'estudi del nostre patrimoni musical.  
  
3. Per al desenvolupament del projecte es destina, en comissió de serveis, les persones funcionàries del cos docent, especificades en l'annex I.  
  
Segon. Objectius  
Els objectius d'aquest projecte seran:  
a) Fomentar valors al voltant del coneixement, la conservació, el foment i la difusió del patrimoni musical.  
b) Dissenyar un espai per desenvolupar un estudi de la música, la dansa i de la cultura popular.  
c) Elaborar materials que es consideren necessaris per a la divulgació de l'estudi de la música i de la cultura musical popular i constituir un fons de documentació musical, conservar i difondre tant la música com les danses més representatives del patrimoni valencià.  
d) Fomentar el coneixement i sensibilització tant de la música com dels balls més representatius.  
e) Facilitar competències a l'alumnat per a relacionar-se des del respecte i la sensibilització cap als valors que transmet la música popular.  
  
f) Col·laborar amb altres entitats per a la difusió i promoció de propostes, activitats, formació i materials dirigides a centres educatius al voltants de l'estudi de la cultura popular i l'estudi del nostre patrimoni musical.  
g) Establir, sota la supervisió de la Direcció General d'Innovació Educativa i Ordenació, els vincles amb l'entorn social de les entitats que se alineen amb els objectius de l'aula didàctica.  
  
Tercer. Destinataris  
El projecte d'innovació i recerca que s'implementarà estarà adreçada, principalment, a l'alumnat dels sistema educatiu valencià no universitari. Els docents de la Comunitat Valenciana, independentment que estiguen o no en procés de formació, també podran ser destinataris d'activitats programades a través d'aquest projecte.  
  
  
Quart. Recursos humans i materials  
1. L'aula es dotarà de dues persones, funcionàries de carrera docent no universitari, al servei de l'Administració educativa valenciana, especificades en l'annex I.  
2. La provisió es farà en comissió de serveis amb dedicació exclusiva al projecte.  
3. Al professorat adscrit al projecte, la direcció general competent en matèria d'innovació educativa, en aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, li podrà reconéixer fins a un màxim de 60 hores de formació anuals, la certificació de les quals serà expedida pel Servei de Planificació i Gestió de la Formació Permanent del Professorat quan finalitze el curs acadèmic.  
  
  
Cinqué. Coordinació  
La direcció i coordinació didàctica del projecte estarà formada pel professorat adscrit, un assessor o assessora de la xarxa de CEFIRE, un inspector o inspectora adscrit a la zona de Xàtiva amb la coordinació del cap o de la cap de Servei d'Innovació i Qualitat de la Direcció General d'Innovació Educativa i Ordenació, o la persona en qui delegue.  
  
  
Sisé. Organització  
La informació sobre la programació de les activitats, reserves i normes de funcionament estarà publicada a la web de l'aula didàctica i s'enviarà a tots els centres a l'inici de cada curs a través de correu electrònic de manera que aquests puguen sol·licitar-ne la participació, confeccionar el programa d'activitats complementàries incorporades a la programació general anual (PGA), aprovar-la en el consell escolar i programar els aspectes didàctics específics d'acord amb les orientacions establides per l'Aula Didàctica i els criteris propis de cada centre.  
  
Per a formalitzar la participació, el professorat responsable de l'aula didàctica gestionarà les sol·licituds i les inscripcions mitjançant la pàgina web oficial, https://portal.edu.gva.es/salvadorasancho/, que també es publica en el web de la Conselleria d'Educació, Cultura i Esport, en la pàgina d'Innovació https://ceice.gva.es/va/web/aules-didactiques/ de la Direcció General d'Innovació Educativa i Ordenació.  
  
Seté. Col·laboracions  
Per al desenvolupament del funcionament d'aquesta aula didàctica es podran subscriure acords de col·laboració amb entitats a fi de garantir els recursos necessaris per a consolidar l'Aula Didàctica, així com la consecució dels seus objectius.  
  
Huité. Avaluació  
A la finalització del curs escolar, el personal adscrit al projecte realitzarà una memòria de desenvolupament del projecte.  
La Direcció General d'Innovació Educativa i Ordenació avaluarà els resultats del projecte d'innovació i recerca proposat en aquesta resolució i la gestió del professorat responsable.  
  
Nové. Producció d'efectes  
La present resolució produirà efectes l'endemà de la publicació en el Diari Oficial de la Generalitat Valenciana.  
De conformitat amb el que estableixen els articles 123, 115 i 119 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol reguladora de la jurisdicció contenciosa administrativa, contra aquesta resolució, que posa fi a la via administrativa, es pot interposar potestativament, un recurs de reposició o directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició ha d'interposar-se davant la persona titular de la conselleria d'Educació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu ha de formalitzar-se davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.  
  
València, 26 de juny de 2023.- La consellera d'Educació, Cultura i Esport: Raquel Tamarit i Iranzo.  
  
  
  
  
ANNEX I  
Recursos humans assignats a l'Aula Didàctica de la Música d'Arrel Tradicional Salvadora Sancho per al curs 2023-2024.  
  
- Personal destinat amb dedicació exclusiva, en comissió de serveis:  
  
Nom i cognoms: Celeste Lafarga Alfonso  
DNI: \*\*\*8396\*\*  
Nom i cognoms: Germán Gonzàlez Llinares  
DNI: \*\*\*1684\*\*  
  
  
  
ANNEX II  
Instruccions organitzatives i de funcionament de Aula Didàctica de la Música d'Arrel Tradicional Salvadora Sancho durant el curs 2023-2024.  
  
1. Denominació  
La denominació de l'aula és Aula Didàctica de la Música d'Arrel Tradicional Salvadora Sancho.  
  
2. Objectius  
a) Acostar l'alumnat des dels esquemes cognitius propis de cada etapa escolar el nostre patrimoni musical i donar conèixer la música tradicional valenciana.  
b) Desenvolupar l'autonomia investigadora a partir de diversos tallers i activitats relacionades amb la música, les danses tradicionals i la cultura popular.  
c) Propiciar un acostament de l'alumnat al coneixement, la conservació, el foment i la difusió del patrimoni musical, així com una actitud crítica, racional i tolerant envers les diferents manifestacions culturals, tant en l'esfera individual com social.  
d) Fomentar l'interés per l'estudi i la recerca de la cultura de la música i el respecte pel patrimoni musical valencià.  
e) Fer difusió del patrimoni musical valencià i, en especial, el relacionat amb la música d'arrel tradicional.  
  
3. Continguts  
L'oferta educativa de l'Aula Didàctica es basa en el desenvolupament de tallers didàctics i activitats creatives a partir del coneixement de la música i del patrimoni cultural valencià.  
  
4. Recursos per al desenvolupament del projecte a l'aula  
a) Instal·lacions:  
Podran desenvolupar-se activitats de l'aula en qualsevol centre educatiu, així com en espais que permeten l'atenció als destinataris de les activitats de l'aula didàctica.  
b) Recursos humans:  
El professorat assignat a l'aula i especificat en l'annex I d'aquesta resolució.  
  
5. Funcions del professorat assignat a l'Aula  
1) Realitzar la campanya de presentació i difusió de l'aula, via correu electrònic i la web, a tots els centres educatius.  
1) Portar el registre de sol·licituds, la datació de les visites i la comunicació amb els centres.  
2) Gestionar la comptabilitat, els costos de materials, etc.  
3) Controlar les existències, necessitats i compres dels materials.  
  
4) Crear un espai de pensament i de reflexió crítica al voltant del coneixement, la conservació, el foment i la difusió del patrimoni musical.  
5) Supervisar l'aplicació dels tallers didàctics de les visites escolars a l'aula.  
6) Seguir el procés de creació de materials de divulgació i ús dels tallers de música.  
7) Organitzar activitats de formació acadèmica en col·laboració amb institucions del nostre àmbit artisticomusical, com conferències, jornades, cursos, seminaris, simposis, grups de treball, etc.  
  
8) Dinamitzar com a contenidor cultural que allotge propostes variades, com ara recitals, exposicions, concerts, representacions teatrals, etc.  
  
9) Preparar les visites diàries amb tot el que suposa de disposició d'espai i materials.  
10) Atendre les visites diàries.  
11) Realitzar les memòries anuals.  
12) Elaborar i mantindre actualitzada la web oficial de l'aula didàctica.  
13) Concretar les propostes per al nou curs escolar.  
  
6. Usuaris i protocol de participació en el projecte  
L'oferta educativa de l'Aula Didàctica de la Música d'Arrel Tradicional Salvadora Sancho s'adreça, principalment, a l'alumnat d'Educació Primària, de Secundària i de Batxillerat. Atesa la demanda, i sempre que siga possible, es podrà adaptar l'activitat a l'alumnat d'altres etapes educatives.  
La visita a l'aula és una activitat educativa que requereix la participació activa del professorat dels centres que sol·liciten realitzar-la, no sols durant el desenvolupament de l'activitat, sinó també prèviament, per a preparar-la, i posteriorment, per a extraure conclusions de tot el que s'ha realitzat.  
De manera complementària, i sempre que el calendari de visites ho permeta, també podran visitar l'Aula persones a títol particular, i entitats interessades a conéixer-la.  
  
7. Funcionament de l'aula  
El procediment general serà el següent:  
1. A l'inici del curs escolar, tots els centres educatius de la Comunitat Valenciana de Primària, Secundària i Batxillerat rebran un correu electrònic en què es posarà a la seua disposició l'aula didàctica.  
  
2. Els centres emplenaran el formulari de reserva de la web de l'aula https://portal.edu.gva.es/salvadorasancho/informacio-i-reserves/, sol·licitant el dia, l'hora, la llengua i l'activitat a què volen assistir. Una vegada concertada la visita, el professorat de l'Aula Didàctica l'anotarà en l'agenda. A més, facilitarà al professorat del centre educatiu sol·licitant el material adient perquè puga preparar la visita, amb antelació i de manera didàctica, amb l'alumnat.  
3. Una setmana abans de la visita com a màxim, els centres educatius faran l'ingrés del cost dels materials, si fora necessari, i ho comunicaran al responsable de l'aula per correu electrònic.  
4. L'alumnat, amb el professorat responsable, es presentarà en les instal·lacions de l'Aula Didàctica de la Música d'Arrel Tradicional Salvadora Sancho.  
5. L'alumnat estarà sota el control del professorat responsable de l'aula i del professorat del mateix centre que l'acompanye.  
6. Una vegada conclosa l'activitat, es farà una valoració del treball realitzat per mitjà d'una enquesta via correu electrònic.  
7. En cas de tallers o activitats realitzades en altres espais culturals o als propis centres educatius, el procediment serà el mateix que el ressenyat als punts anteriors.